Angel Witch

Οι Angel Witch είναι βρετανικό χέβι μέταλ συγκρότημα, το οποίο σχηματίστηκε το 1977 με βασικό συνθέτη και μόνο παραμένον ιδρυτικό μέλος, τον τραγουδιστή και κιθαρίστα Κέβιν Χέιμπορν. Το συγκρότημα θεωρείται ένας από τους πρωτοπόρους του μουσικού είδους New Wave of British Heavy Metal.

 Το 1977, ο Κέβιν Χέιμπορν μαζί με τον κιθαρίστα Ρομπ Ντάουνινγκ, τον μπασίστα Μπάρι Κλέμεντς και το ντράμερ Στηβ Τζόουνς σχημάτισαν τους Lucifer. Μετά από μερικές ζωντανές εμφανίσεις, οι Lucifer διαλύθηκαν και ο Χέιμπορν με τον Ντάουνινγκ σχημάτισαν τους Angel Wich, εντάσσοντας στο νεοσύστατο σχήμα το ντράμερ Ντέιβ Χογκ και τον μπασίστα Κέβν Ριντλς. Το πρώτο τραγούδι το οποίο ηχογράφησαν ήταν το "Baphomet" για τη συλλογή "Metal for Muthas", το οποίο σε συνδυασμό με την έκρηξη του New Wave of British Heavy Metal οδήγησε τη δισκογραφική εταιρεία "EMI" στο να τους προτείνει συμβόλαιο συνεργασίας, αλλά η συμφωνία τους ακυρώθηκε μετά την εμπορική αποτυχία του πρώτου τους σινγκλ, "Sweet Danger", το οποίο ανέβηκε μόλις στο # 75 των βρετανικών τσαρτ. Το συγκρότημα μεταπήδησε στην "Bronze Records" κυκλοφορώντας το ομώνυμο άλμπουμ τους στις 12 Μαρτίου 1980. Ο δίσκος έλαβε ιδιαίτερα θετικές κριτικές και θεωρείται ένας από τους πιο αντιπροσωπευτικούς του βρετανικού χέβι μέταλ. Μετά την κυκλοφορία του δίσκου, ο Ντέιβ Χογκ και ο Κέβιν Ριντλς αποχώρησαν, γεγονός που οδήγησε στην προσωρινή διάλυση των Angel Witch. Το 1982, ο Χέιμπορν μαζί με τον τραγουδιστή Ρότζερ Μάρσντεν, το ντράμερ Ρίκι Μπρους και τον μπασίστα Τζέρι Κάνινχαμ αναζωπύρωσαν και πάλι το όνομα του συγκροτήματος, αλλά λόγω του γεγονότος ότι το στυλ του Μάρσντεν δεν ταίριαζε με τον ήχο τους, ο Χέιμπορν τον απέλυσε και ανέλαβε ο ίδιος τα φωνητικά. Το συγκρότημα διαλύθηκε και πάλι, για να επανενεργοποιηθεί το 1984, με τον μπασίστα Πήτερ Γκορντελιέ και τον τραγουδιστή Ντέιβ Τάτουμ να πλαισιώνουν τον Χέιμπορν και τον Ντέιβ Χογκ, ο οποίος επέστρεψε στο συγκρότημα μετά από τρία χρόνια. Με αυτή τη σύνθεση, οι Angel Witch κυκλοφόρησαν το δίσκο "Screamin' 'n' Bleedin'", το Σεπτέμβριο του 1985. Ακολούθησε στις αρχές Απριλίου του 1986, το "Frontal Assault", με τον Σπένσερ Χόλμαν στα τύμπανα. Λίγο αργότερα, ο Ντέιβ Τάτουμ απολύθηκε, με τον Χέιμπορν να αναλαμβάνει και πάλι τα φωνητικά. Το συγκρότημα παρέμεινε με αυτή τη μορφή για αρκετά χρόνια, κυκλοφορώντας τον ζωντανά ηχογραφημένο δίσκο "Angel Witch Live", το 1990. Στα τέλη της δεκαετίας του '90, ο Χέιμπορν μετακόμισε στις Ηνωμένες Πολιτείες σχηματίζοντας εκ νέου το συγκρότημα με τον Τζον Τόρες στο μπάσο, τον Νταγκ Πίρσι στην κιθάρα και τον Τομ Χάντινγκ στα τύμπανα. Η σύνθεση αυτή των Angel Witch διαλύθηκε λίγο πριν δώσει τις πρώτες της συναυλίες λόγω της σύλληψης του Χέιμπορν για παράνομη μετανάστευση, το 1998. Μετά την αλλαγή της χιλιετίας, ο Χέιμπορν δημιούργησε για άλλη μια φορά τους Angel Witch, έχοντας τον Γουίλ Πάλμερ στο μπάσο, τον Μπιλ Στιρ στην κιθάρα και τον Άντι Πρέστιτζ στα τύμπανα. Με αυτή τη σύνθεση, κυκλοφόρησαν το τέταρτο στούντιο άλμπουμ τους "As Above, So Below", στις 12 Μαρτίου 2012. Στις 3 Σεπτεμβρίου 2013, ο πρώην μπασίστας του συγκροτήματος, Τζον Τόρες έχασε την ζωή του από καρδιακή ανεπάρκεια σε ηλικία 51 ετών. Την ίδια χρονιά, εντάχθηκε στους Angel Witch o κιθαρίστας Τομ Ντρέιπερ, για τις ζωντανές τους εμφανίσεις. Angel Witch (1980) Screamin' 'n' Bleedin' (1985) Frontal Assault (1986) As Above, So Below (2012) Angel Witch Live (1990) 2000: Live at the LA2 (2000) Angel of Death: Live at East Anglia Rock Festival (2006) Burn the White Witch - Live in London (2009) Angel Witch | Music Biography, Credits and Discography - AllMusic Angel Witch - Spirit of Metal Angel Witch - Encyclopaedia Metallum: The Metal Archives ANGEL WITCH | Bio - Metal Blade Records Veteran San Francisco Bay Area Metal Musician JON TORRES Dies